“МАТЕРИАЛИМПЭКС“ ХУВЬЦААТ КОМПАНИЙН

2016 ОНЫ ҮЙЛ АЖИЛЛАГААНЫ ТАЙЛАН

Манай орны улс төр , эдийн засаг оюун санааны амьдралд гүн гүнзгий өөрчлөлт орж ардчилал, ил тод байдлын дүнд бий болсон төр засгийн тогтолцоог эдийн засгийн болон эрх зүйн баталгаатай болгох замыг туулж байгаа энэ үед та бид ажил амьдралынхаа эргэлтийн үеийн нэгэн чухал асуудлыг хэлэлцэхээр цуглараад байна.

Техник туслалцааны бааз нэртэйгээр 60 жилийн өмнө анхны суурь тавигдаж гадаад орнуудаас манай улсад зээл тусламжийн шугамаар аж үйлдвэр, хөдөө аж ахуй барилгын салбарт зориулан нийлүүлэгдэх машин механизм, тоног төхөөрөмж, барилгын материалыг хүлээн авч хадгалах борлуулах үүрэгтэйгээр байгуулагдаж улмаар 1964 оноос барилга сантехник, цахилгааны материалаар улсын хэмжээний барилгын байгууллагуудыг хангаж ирсэн тус компанийн нэр харъяалал, өмчийн хэлбэр нь олон удаа өөрчлөгдсөн ч өнөөг хүртэл үйл ажиллагааны үндсэн чиглэлээ хэвээр хадгалж ирлээ.

Тус компани хувьчлагдаж бүтцийн хувьд шинэ хэлбэрт орсноос хойш бүтэн 18 дахь жилдээ ажиллаж энэ хугацаанд үйлдвэрлэлийг нэмэгдүүлж, үйлчилгээг хэрэглэгчдэд ойртуулан хөнгөн шуурхай үйлчлэх, гадаад дотоодын түнш байгууллагуудтай харилцах харилцаагаа өргөтгөх, ажилчдын нийгмийн хамгаалал, сахилга дэг журмыг сайжруулах, өртөг зардлыг хямдруулах зорилт тавин ажилласнаар хэрэглэгчдийг барилгын болон өргөн хэрэглээний зарим бараагаар хангах, улс хоорондын тээвэр зуучлал, аялал жуучлалын хүрээгээ нэмэгдүүлэн, барилгын материалын үйлдвэрлэл, барилга угсралтын ажилд боломжийн ахицтай ажиллаж ирлээ

Компанийн бүх гишүүдийн болон Төлөөлөн Удирдах Зөвлөлийн хурлыг хуулийн хугацаанд хийж компанийн бүтэц, орон тоо, цалингийн сан тогтоох, компанийн удирдлагыг сонгох, удирдлагын санг батлах зэрэг асуудлыг хэлэлцэн шийдвэрлэж ирсэн бөгөөд Удирдлагын Зөвлөлийн гишүүдийн хурлаар компанийн өмнө тулгарч байгаа асуудлууд, цаашдын ажиллагааны чиглэл зэрэгт хамтын шийдвэр гаргаж ажилласан ба 7 хоног бүр шуурхай цуглаан хийж долоо хоногт хийсэн ажлаа мэдээлж хийх ажлын чиглэлээ тодорхойлж байна

Хувьцаа эзэмшигчдийн дунд олон компанийн хувьцаа эзэмшигч байдгийг харгалзан хувьцаа эзэмшигчдийн ээлжит хурлыг хуулийн хугацаанд гэхдээ хувьцаат компаниудын хуралтай давхцуулахгүй байх бодлогыг баримтлан ажиллаж байна. Ингэснээрээ хувьцаа эзэмшигчдийг компаниудын хуралд оролцож мэдээлэл авах, өөрийн хөрөнгийн үр ашгийн тооцоо хийх, улмаар хөрөнгийн зах зээлд ажиллах бололцоо сонирхлыг нэмэгдүүлнэ гэж үзэж байгаа.

Хувьцаат компаниудын нийтлэг үүргийг хэрэгжүүлэх хүрээнд компанийн засаглалыг сайжруулах, компанийн нийгмийн хариуцлага, гүйцэтгэх удирдлага, ажиллагсадын ажлын болон мэргэжлийн ур чадварыг дээшлүүлэх шаардлага байгаа нь зүй ёсны хэрэг билээ.

Үндэсний 40 гаруй компанитай хамтран ажиллах гэрээтэй бөгөөд гадаадын олон компанитай гадаад худалада, аялал жуулчлал, тээвэр зуучлалийн чиглэлээр хамтран ажиллаж байна.

Тайлант жилийн хүрээнд бидний үйл ажиллагаанд нөлөөлж байсан гадаад, дотоод сайн муу хүчин зүйл байсан. Ам долларын ханш байнга нэмэгдэж байсан нь манай гадаад худалдаа, тээвэр зуучлалын үйл ажиллагаанд сайнгүй нөлөө үзүүллээ. Төгрөгийн ханшийн бууралтаас болж үйлчлүүлэгчдийн худалдан авах чадвар муудаж, хүнсний гол нэрийн бараа болох элсэн чихрийн борлуулалт багасаж бараа эргэлтийн хугацаа уртассанаараа орлого буурах шалтгаан болсон. Доллар ханшийн өөрчлөлтийн улмаас хамтран ажилладаг үндэсний компаниудын борлуулалт буурсан нь компанийн орлого буурахад нөлөөлсөн.

Энэ бүгдээс шалтгаалан тайлант оны эцсээр санхүүгийн байдал хүндэрч байгаа нь мэдрэгдсэн тул зардал бууруулах арга хэмжээг авч хэрэгжүүлсэн. Үүнээс хамгийн үр ашигтай болсон арга хэмжээний нэг бол банкны өндөр хүүтэй бизнесийн зээлийг бага хүүтэй банкны баталгаагаар сольж үргэлжлүүлэн хэрэгжүүлсээр ирлээ. Энэхүү арга хэмжээг авахад олон жил сайн түншийн харилцаатай байсан гаднын компаниудын дэмжлэг ихэд нөлөөллөө. Мөн ачаа эргэлтийн тоо багассантай холбоотойгоор орон тоо, бүтцийг шинэчлэх шаардлагатай байсан ч бид харилцан ярилцаж, орон тоогоо цомхотголгүйгээр тодорхой хугацаанд /20 хоногоос 45 хоногийн хугацаанд/ ээлжлэн амарснаар цалингийн зардлаа хэмнэх арга хэмжээг удирдлага, хамт олноороо шийдвэрлэлээ.

Тайлант онд хөдөлмөр зохицуулалтын болон шаардлагатай асуудлыг шийдвэрлэх, удирдамжийн чанартай баримт бичиг баталгаажуулах зэрэг чиглэлээр 48 тушаал гарлаа, 2016 онд гадны байгууллага иргэдээс 105 бичиг, факс хүлээн авч 475 албан бичгийг гадагш явуулсан бөгөөд компанийн ажиллагсадтай байгуулах хөдөлмөрийн болон эд хөрөнгийн бүрэн хариуцлагын гэрээ, түрээслэгчидтэй байгуулах түрээсийн гэрээнүүд, зарим комиссын үйл ажиллагааны журам, ажилтны ажил үүргийн хуваарь зэрэг удирдамжийн чанартай баримт бичгийг боловсруулан баталгаажуулж мөрдүүлж ирлээ

2016 оны борлуулалт өмнөх оноосбүх төрөл дээрээбуурсан дүнтэй гарсан. Байгууллагын ажлын үр дүн нь ашигт ажиллагаагаар хэмжигддэг боловч санхүүгийн голлох үзүүлэлт хоорондын харьцаа зөв зохистой байх нь маш чухал Энэ нь байгууллагад учирч болох алива эрсдэл хямралыг даван гарахад голлох нөлөөтөй гэж үзэж ирсэн энэ байдлаа цаашид хадгалах болно.

2016 онд “Материалимпэкс” ХК ашигтай ажиллаж, татвар нийгмийн даатгалын өргүй шинэ оныг угтсан. Компанийн санхүү эдийн засгийн хэлтэс анхан шатны болон нягтлан бодох бүртгэл хөтлөлтийн ажлыг олон улсын нэгдсэн бүртгэлийн стандарт, Монгол улсын хууль, компаниас гарч байгаа тушаал шийдвэрийг хэрэгжүүлэх чиглэлээр үйл ажилагаагаа зохион байгуулж сар улирал бүр тайлан гаргаж , Сангийн яам, Нийслэлийн татварын алба болон холбогдох дээд байгууллагуудаар шалгуулан хугацаанд нь тушааж ирсэн байна. Компани нягтлан бодох бүртгэлдээ 2013 оноос Ритус ХХК-ийн “Ноён” санхүүгийн програм нэвтрүүлж компьютерийн дотоод сүлжээ ашиглан санхүүгийн тайлан тооцоог гүйцэтгэсэн байна.

Компанийн санхүүгийн байдлыг 2016 оны 12 –р сарын 31-ний өдрөөр тасалбар болгон жилийн орлогын тайлан, өмчийн өөрчлөлтийн болон мөнгөн гүйлгээний тайланд аудит хийлгэн Хувьцаа эзэмшигч та бүхэндээ тайлагнаж байна. санхүүгийн тайлангуудыг тасралтгүй байх зарчим дээр үндэслэн гадаад валютаар хийгдсэн гүйлгээг Монгол банкны ханшаар тооцож, бүх үйлдлээ монгол улсын үндэсний мөнгөн тэмдэгт төгрөгөөр илэрхийлсэн болно.

ТУЗ-ийн аудитын хорооноос гадна үйл ажиллагааны чиглэлээр байгуулагдан ажиллаж байгаа мэргэжлийн хэлтсүүдийн удирдлагууд дотоод хяналтын үүрэг гүйцэтгэж, гүйцэтгэх захирлын зүгээс компанийн үйл ажиллагаанд тавих хяналтыг хэрэгжүүлэхийн дээр шийдвэр гаргахад нь мэргэжлийн туслалцаа үзүүлэх боломж олгосон.

Компанийн тухай хуулийн 94-р зүйлийн 94.3-т заасны дагуу Санхүүгийн зохицуулах хороонд бүртгэлтэй компанитай гэрээ байгуулан тайландаа аудитын дүгнэлт хийлгүүлж байна.

Хагас бүтэн жилээр компанийн нийт хөрөнгөд, сар бүр зарим эд хариуцагчдын хариуцаж байгаа бараа материалд тооллого тооцоо хийж ирснээс гадна ажил нь өөрчлөгдөж байгаа эд хариуцагчдын бараа материалд хүлээлцэх тооллого хийж ирлээ.

Мөн онд барилгын угсралтын ажлыг эрчимжүүлж, БНХАУ-ын хөрөнгө оруулалттайгаар “My Town” орон сууцны цогцолбор хорооллын барилгаас эхний ээлжийн 2 барилгыг улсын комисст хүлээлгэн өгч, борлуулалт хийгдэж байна. Үүнтэй холбоотойгоор байгуулагдсан борлуулалтын алба 200 гаруй орон сууцны борлуулалтыг хийж, гэрээ байгуулаад байна. дараагийн 2 блок угсралтын ажил дуусаж, нэг блок барилгын дотоод заслын ажил хийгдэж эхэлсэн бөгөөд энэ ондоо багтаан ашиглалтад оруулахыг зорин ажиллаж байна.

2016 онд компанийн гаалийн хяналтын талбайн хэмжээнд 858 чингэлэг, 31 битүү вагонтой ачааны импортын тээвэр, 6 чингэлэгийн экспортын тээвэр зохион байгуулсан байна. Солонгос, Япон, БНХАУ, Сингапур, Хонг-конг, Бразил, ОХУ, Малайз, АНУ, Франц, Турк зэрэг орнуудаас чингэлэг хүлээн авсан бөгөөд ирсэн барааны ихэнх нь машин, хүнсний бараа байлаа. Тээвэр зуучлалын үйлчилгээг үйлчлүүлэгчид, хамтран ажиллагч байгуулллагад хөнгөн шуурхай байдлаар явуулахыг өөрийн эрхэм зорилт болгон ажиллаж байна. Үндсэн хэлтсийн дотроос Гадаад худалдаа хамтын ажиллагааны хэлтсийн үзүүлэлтүүд өмнөх оноос буурсан дүнтэй гарсан үзүүлэлт давтагдаж байна.

Шил ганжуулах үйлдвэр, бетон зуурмагийн хэсэг, аялал жуулчлал, үйлдвэр техникийн хэлтсүүд хамт олноо үлгэрлэж сайн ажиллаа.

Тайлант хугацаанд Хөдөлмөрийн аюулгүй байдал, эрүүл ахуйг ханган тухай бүрт давтан болон анхан шатны зааварчилгыг өгч, үйлдвэрлэлийн аваар осолгүй ажиллалаа.

Хамт олны хүсэл эрмэлзлийг компанийн соёл гэж ойлгож болно. Энэ нь нөгөө талдаа компанийг өөрчлөх, сайжруулах арга юм. Манай компанийн хувьцааны ханш боломжийн үнэтэй байгаа нь хөрөнгийн бирж дээр бидний үйл ажиллагаа болон компанийн үнэлгээг тодорхойлж байгаа зүйл гэж үзэж байна.

Компанийн орлого зарим жил өсөж, дараа жил буурч байгаа нь гааль, татварын бодлого, валютын ханшийн өсөлт, хүмүүсийн худалдан авах чадвартай холбоотой байна. улс орны эдийн засаг болонхүн амын орлоыг өсөлт сайн байх үеийн байнга хадгалагдах байдлаар тайвширч болохгүй гэдгийг хамт олон ойлгож ухаарсан гэдэгт итгэлтэй байна.

Өсөлт хадгалах гэдэг нь хамгийн хэцүү зүйл болохыг компанийн удирдлага хэд хэдэн удаагийн давтамжтайгаар мэдэрсэн нь ажил тогтвортой сайн байхын үндэс болно.

Манай компани тогтвортой үйл ажиллагаатай, даруухан байх нь бидний зарчим байх болно. Манай үйлчлүүлэгч, хэрэглэгч хаана байна бид тэнд хүрч ажиллах үүрэг хүлээсэн хамт олон. Компанийн ажлын үр дүн нь хэрэглэгч, үйлчлүүлэгчийн сэтгэл ханамж байх ёстой. Тодорхой зүйлийг онилж, түүнийхээ төлөө чармайх нь компанийн гол зүйл байх болно. Бид зорилготой, түүндээ хүрэх хүсэл тэмүүлэлтэй, нэгдмэл нэг бодлоготой, өнөөдрөөс илүү маргааш, маргаашаас илүү ирээдүй гэсэн зорилготой ажиллаж байж зах зээлийн нийгэмд оршин тогтнох болно.

Компанийн зардал, зарцуулалт нь нээлттэй, ажиллагсаддаа ээлтэй, ирээдүйгээ харсан бодлоготой, нийгмийн хариуцлагатай, зорилготойгоор улам шахуу ажиллах болно. Хувьцаат компани гэдэг нь нээлттэй компани гэсэн үг. Хөрөнгийн биржид бүртгэлтэй, нээлттэй компанийн нэр хүнд байнга өндөр байдаг. Тэр утгаараа компанийн хувьцааны үнэ ханш нь олны анхаарлыг татаж байдаг гэж ойлгож болно.

Компанийн нийгмийн хариуцлага гэдгийг хуулийн хүрээнд шударгаар үйл ажиллагаа эрхлэх гэж ойлгож байна. Байгаль орчинд ээлтэй цэвэр бүтээгдэхүүн үйлдвэрлэх, нийлүүлэх, шилэн данс цахим үйлчилгээг өргөнөөр хэрэгжүүүлэх, бүх төрлийн татвараа хуулийн хугацаанд төлж барагдуулах, ажилчдын нийгмийн асуудалд анхаарах зэрэг хуулийн хэрэгжилттэй холбоотой зүйлийг нэн тэргүүнд шийдвэрлэж ирсэн.

Шилэн дансны хөтлөлтийг хангах эзэн нь шилэн байх гэсэн зарчим баримталсан хариуцлагыг өндөржүүлж байна. Маркетинг борлуулалтын алба сайн байх, удирдлагын шийдвэрийн хурд чанар сайн гээд ажилд эерэг нөлөөтэй олон зүйлд анхаарч ажил хэрэг болгон ажиллаж байна.

Хямралтай өнөөгийн нөхцөлд байгууллагын үйл ажиллагааны талаар сурталчилгаа сайн хийх нь үйл ажиллагааг идэвхжүүлэх нэгэн хөшүүрэг байх болно. Энэ нь аялал жуучлал, тээвэр зуучлал, барилга угсралт, худалдаа эрхэлдэг манай компанид онцгой чухал зүйл байх болно гэж үзэж байна Энэ дүгнэлт, мэдээлэлд ороогүй олон тоон үзүүлэлтийг санхүүгийн хураангуй болон дэлгэрэнгүй тайлангаас үзэж биднээс асууж тайлбар авна гэдэгт итгэж байна.

Бид ололтоо бататган байгууллага хамт олноо гэсэн эрмэлзлийг эрхэм болгон, санаж сэдэж хийсэн бүтээсэн эхлэлийг нь тавьсан ажлуудаа улам төгөлдөржүүлэн сайжруулж, хийж бүтээх ажилдаа тооцоо судалгаатай хандаж, үргүй зардлыг бууруулахад бүх анхаарлаа тавьж ажиллах нь бидний эрхэм зорилт болж байна.

“МАТЕРИАЛИМПЭКС” ХК